tartuNLP/wikipedia-smugri-20251201 huggingface dataset:
Alec Martinez

Alec Martinez (s. 26. heinäkuuta 1987 Rochester, Michigan, Yhdysvallat) on yhdysvaltalainen jääkiekkoilja. Hän on pelipaikaltaan puolustaja ja edustaa NHL-joukkue Chicago Blackhawksia. 
Martinez on voittanut Stanley Cupin kaksi kertaa Los Angeles Kingsin kanssa kausina ja sekä myöskin kerran Vegas Golden Knightsin riveissä kaudella .
Ura.
Martinez syntyi Michiganin Rochesterissä, mutta pelasi varhaiset juniorivuotensa Kaliforniassa Santa Clara Blackhawksin ja San Jose Jr. Sharksin joukkueissa. Hän palasi sittemmin Rochesteriin ja kävi siellä Stoney Creek High Schoolia. Kauden 2004–2005 Martinez pelasi USHL-joukkue Cedar Rapids RoughRidersin riveissä, jossa hän voitti Clark Cupin keväällä 2005. Vuodet 2005–2008 Martinez kävi Miamin yliopistoa. Hän voitti siellä ensimmäisen kautensa 2005–2006 päätteeksi CCHA:n mestaruuden. Kahdella jälkimmäisellä kaudellaan Martinez oli Miamin yliopistojoukkueen tehokkain puolustaja. Viimeisen yliopistokautensa 2007–2008 päätteeksi hänet palkittiin CCHA:n parhaana puolustavana puolustajana ja valittiin sarjan ensimmäiseen tähdistökentälliseen.
Los Angeles Kings varasi Martinezin neljännellä kierroksella 95. pelaajana . Hän pelasi tämän jälkeen vielä yhden kauden Miamin yliopistojoukkueessa, kunnes siirtyi Kingsin organisaatioon kaudeksi 2008–2009. Martinez pelasi kauden kokonaan sen farmijoukkue Manchester Monarchsissa, AHL:ssä. Hän oli joukkueen tehokkain puolustaja Vjatšeslav Voinovin kanssa tehoilla 8+15=23. Kauden 2009–2010 Martinez pääsi aloittamaan Kingsin NHL-joukkueessa, missä hän näin ollen teki NHL-debyyttinsä kauden avausottelussa 3. lokakuuta 2009 vieraissa Phoenix Coyotesia vastaan. Martinez pelasi kauden aikana lopulta vain neljä NHL-ottelua ja suurin osa kaudesta kului Monarchsissa.
Kauden 2010–2011 Martinez aloitti Monarchsissa. Hänet kutsuttiin Kingsiin vierasotteluun 24. marraskuuta 2010 Montréal Canadiensia vastaan, jossa Martinez teki NHL-uransa avausmaalin Carey Pricen taakse. Yhteensä hänen NHL-tulokaskautensa toi 60 runkosarjaottelussa tehot 5+11=16 ja kuudessa playoff-ottelussa yhden syöttöpisteen. Heinäkuussa 2011 Martinez teki kaksivuotisen jatkosopimuksen ja 1,475 miljoonan dollarin arvoisen jatkosopimuksen Kingsin kanssa. 
Martinez voitti kauden 2011–2012 päätteeksi Stanley Cupin. Lokakuussa 2012 hän teki NHL:n työsulun loppuun kattavan sopimuksen SM-liigajoukkue Turun Palloseuran kanssa.
Martinez voitti Stanley Cupin toisen kerran kaudella 2013–2014 Kingsin paidassa. Hän laukoi reboundista ratkaisevan jatkoaikamaalin Henrik Lundqvistin vartioimaan maaliin 5. finaaliottelussa.
Helmikuussa 2020 Kings kauppasi Martinezin Vegas Golden Knightsiin vaihdossa kahteen toisen kierroksen varausvuoroon.
Heinäkuussa 2021 Martinez teki Golden Knightsin kanssa kolmevuotisen ja arvoltaan 15,75 miljoonan dollarin jatkosopimuksen jonka cap hit on 5,25 miljoonaa dollaria.
Heinäkuussa 2024 Martinez teki vapaana agenttina Chicago Blackhawksin kanssa yksivuotisen ja neljän miljoonan d9llarin arvoisen sopimuksen.
Who’ll Stop the Rain

”Who’ll Stop the Rain” on yhdysvaltalaisen Creedence Clearwater Revival -yhtyeen kappale sen vuonna 1970 julkaistulta albumilta "Cosmo's Factory". Se julkaistiin kahden A-puolen singlenä yhdessä kappaleen ”Travelin’ Band” kanssa, jolloin se nousi Billboard Hot 100 -listan sijalle kaksi. 
Rakenne.
Kappaletta on analysoinut muun muassa Allmusicin Richie Unterberger. Hänen mukaansa kappale on rock and roll -yhtyeenä tunnetun CCR:n tunnetuimpia rauhallisempia lauluja. Siinä missä singlen toinen puoli ”Travelin’ Band” edusti 1950-luvun rock and rollia, ”Who’ll Stop the Rain” lähenteli akustisuudesaan ja melankolisuudessaan folk rockia. Alun kitarariffi onkin folk rockille hyvin tyypillinen, mutta taustasoitto muistuttaa ennemminkin roots rock -genreä. 
Kappaleen sanoituksen on epäilty olevan naamioitu protesti Vietnamin sotaa kohtaan. Unterbergerin mukaan tähän viittaisi muun muassa laulun fatalistinen ja hieman vihainen tunnelma sekä kertosäe, jonka mukaan sateen pysäyttäminen vaikuttaa mahdottomalta. Sanoituksen on kuitenkin katsottu olevan yleismaailmallisempi, jossa pohditaan erilaisia mysteerejä, joiden selvittäminen vaikuttaa mahdottomalta. Kappaleen viimeisen säkeen, jossa lauletaan musiikista, suuresta yleisöstä, sateesta ja yleisön yrityksestä pysya lämpimänä, on katsottu viittaavan mahdollisesti Woodstockin musiikkifestivaaliin.
Rivi "I went down Virginia, seekin’ shelter from the storm" innoitti Bob Dylania kirjoittamaan kappaleen ”Shelter from the Storm”.
MHC Katanpää

MHC Katanpää (kylkinumero 40) on Suomen merivoimien Katanpää-luokan miinantorjunta-alus (), jonka on rakentanut italialainen.
Valmistus.
Alus tilattiin marraskuussa 2006 Italiasta Intermarinelta, missä valmistus aloitettiin heinäkuussa 2007. Kesäkuussa 2009 alus kastettiin "Katanpääksi" kumminaan puolustusvoimain komentajan Ari Puheloisen puoliso Tiina Laisi-Puheloinen.. Alus laskettiin vesille heinäkuussa ja luovutettiin Suomen merivoimille Intermarinen telakalta, mistä sen vastaanotti kontra-amiraali Veli-Jukka Pennala toukokuussa 2012. Aluksen kummikaupunkina on Turku, jonka vaakuna on sijoitettu alukselle.
Kesäkuun 2012 alussa rahtialus "Happy Dover" kuljetti uuden miinantorjunta-aluksen Suomeen. Alkuperäinen saapumisaikataulu oli toukokuun lopussa, sitten 1. kesäkuuta, mutta "Happy Doverissa" ilmennyt vika pysäytti kuljetuksen korjausten ajaksi Tanskaan. Miinantorjunta-alus oli esillä yleisölle ensimmäistä kertaa Suomessa merivoimien vuosipäivänä 9. heinäkuuta 2012 Helsingissä. 
Palvelus.
Alus sijoitettiin sisaraluksineen Saaristomeren meripuolustusalueelle, jonka kotisatama on Turun Pansio. Alkuperäisen suunnitelman mukaan se oli tarkoitus luovuttaa merivoimille vuonna 2011.
Itella Pankki

Itella Pankki oli kevääseen 2013 saakka Itella-konsernin (nyk. Posti Group) omistama talletuspankki, jonka pyrkimyksenä oli laajentaa Itellan palvelutarjoamaa taloushallinnon palveluissa, verkkokaupassa ja pakettipalveluissa. Itella myi pankkiliiketoimintansa Säästöpankkiryhmälle keväällä 2013. Yrityskaupan myötä pankki toimii nykyisin Säästöpankkiryhmän keskusluottolaitoksena nimellä Säästöpankkien Keskuspankki.
Historia.
Itella Pankki toimi ensin nimellä Itella IPS Oy (Itella Payment Services). Itella IPS Oy:llä oli maksulaitostoimilupa ja se tarjosi Finvoice-verkkolaskujen välityspalveluja yritysasiakkaille ja kuluttajille sekä maksujen välityspalvelua yrityksille. Nämä palvelut olivat osa Itella Pankin toimintaa. 
18. maaliskuuta 2013 Itella Oyj tiedotti myyvänsä Itella Pankki Oy:n koko osakekannan Säästöpankeille.
18. huhtikuuta 2013 Itella Pankin myynti Säästöpankeille saatettiin päätökseen. Kaupan myötä pankin nimi muuttui Säästöpankkien Keskuspankki Suomi Oy:ksi.
Trimeniaceae

Trimeniaceae on kasviheimo, joka kuuluu koppisiemenisiin kuuluvaan lahkoon Austrobaileyales. Siinä on yksi tai kaksi sukua, "Trimenia" ja mahdollisesti itsenäisenä sukuna pidettävä "Piptocalyx". Lajeja on yhteensä kuusi, ja ne kasvavat Uudessa-Guineassa ja Tyynenmeren alueella, joka ulottuu Kaakkois-Australiasta Fidžisaarille.
Tuntomerkit.
Heimon kasvit ovat puita tai liaaneja, joiden lehtiasento on vastakkainen. Lehdet ovat hammas- tai ehytlaitaisia, ja niissä on usein kuultavia rauhaspilkkuja. Sivusuonet suuntautuvat jyrkästi sivulle ja sijaitsevat melko lähekkäin. Kasvit ovat yksikotisia ja kukat yksineuvoisia tai kukat ovat kaksineuvoisia. Tuulipölytteiset kukat sijaitsevat haarovissa, tavallisesti lehtihankaisissa, harvoin terminaalisissa kukinnoissa ja ovat pieniä, ja niissä on kaksi tai useampia kehälehtiä, joista uloimmat sijaitsevat parittain, muut kierteisesti. Heteitä on 6–25; niiden ponnet avautuvat milloin mihinkin suuntaan ja lokeroside eli konnektiivi on hieman pidentynyt. Siitepölyhiukkaset ovat yksittäin tai neljän ryhmissä (tetradeina). Kukassa on tavallisesti vain yksi emilehti, joka kätkee sisäänsä yhden riippuvan siemenaiheen; toisinaan emejä on kaksi. Emeissä ei ole vartaloita, luotti on enemmän tai vähemmän pensselimäinen. Emistä kehittyy pieni marja ja sen sisältämässä siemenessä on lakkimainen muodostuma. Kromosomiluku on n = 9.
Year Gone

Year Gone on vuonna 2007 perustettu helsinkiläinen, englanninkielistä musiikkia tekevä rock-yhtye, jonka kolme jäsentä ovat Jani Rasimus (basso, laulu), Jussi Väänänen (rummut, laulu) ja Jussi Ylävaara (kitara, laulu). Musiikillisiksi vaikutteikseen yhtye on nimennyt muun muassa MC5:n, The Hellacoptersin ja Mark Laneganin. Year Gonen ensimmäinen, kaksi kappaletta sisältänyt single ”Hit Song &amp; to Day” julkaistiin 2. maaliskuuta 2011. Marraskuussa 2011 yhtye palasi Seawolf Studiolle äänittämään ensimmäistä pitkäsoittoaan. Levyltä julkaistiin toinen single ”Could It Be More Monday?” 1. helmikuuta 2012 ja esikoisalbumi "Secrets for Sale." 2. toukokuuta 2012. Albumin tuottajina toimi muun muassa Hanoi Rocksin ja Michael Monroen kanssa toimineet Petri Majuri ja Hannu Leidén.
Historia.
Rumpali Jussi Väänänen ja basisti Jani Rasimus alkoivat soittaa yhdessä loppuvuodesta 2007. Jussi Ylävaara liittyi mukaan soittamaan kitaraa, ja rekrytoi Lari Poutasen laulajaksi ja toiseksi kitaristiksi. Yhtyeen jäsenet olivat toisilleen tuttuja Oulusta, josta kaikki yhtyeen jäsenet ovat kotoisin. Yhtye sai nimen Year Gone loppuvuodesta 2008, kun yhteistä soitantaa oli takana noin vuoden verran. Yhtyeen ensimmäinen single ”Hit Song” oli mukana Ylen televisioimien jääkiekon MM-kisojen ”virallinen kisabiisi” -äänestyksessä, johtaen yhtyeen esiintymiseen Suomen jääkiekkomaajoukkueen kultajuhlissa Helsingin Kauppatorilla.
Aextoxicaceae

Aextoxicaceae on kasviheimo koppisiemenislahkossa Berberidopsidales. Heimossa on vain yksi puulaji "Aextoxicon punctatum", joka kasvaa Keski-Chilessä.
Tuntomerkit.
"Aextoxicon punctatum"-puu on kaksikotinen ja ainavihanta. Lehtiasento on vastakkainen. Lehdet ovat ehyitä ja korvakkeettomia, ja niitä peittävät kilpimäiset pienen pienet suomut. Lehtiruotien kärjessä on lähes pulvinuksen kaltainen paksunnos. Kasvi on kaksikotinen, hede- ja emikukat sijaitsevat eri yksilöissä. Kukinto on terttumainen ja riippuva tai harvoin kukat ovat kolmen ryhmissä esilehden tukemina. Kukkanuput ovat tukilehtien peitossa, ja kun tukilehdet karisevat, irtoavat niiden mukana melkein suomumaiset verholehdetkin. Kukan lukusuhteet ovat neljä, viisi tai kuusi, tavallisimmin viisi. Sekä verho- että terälehdet kiinnittyvät pohjukseen kierteisesti. Terälehdet ovat leveälti kynnellisiä. Kukassa on munuaisenmuotoinen mesiäinen. Hedekukissa heteet sijaitsevat kohdakkain verholehtien kanssa, ja palhot ovat suhteellisen tukevia. Hedekukassa on myös emiön surkastuma. Emikukassa on joutoheteitä ja yksi emilehti, jonka vartalo on käyristynyt ja kärjestään kaksiliuskainen. Emissä on kaksi riippuvaa siemenaihetta. Hedelmä on kuiva ja yksisiemeninen luumarja, siemenessä on lisäke (karunkula), kirjava siemenvaippa ja tanniinipitoinen siemenkuori. Alkio on pitkä ja käyristynyt sekä sijaitseen siemenessä enemmän tai vähemmän poikittain. Sirkkalehdet ovat herttamaisia tai pyöreähköjä. Kromosomiluku n = 16.
Luokittelu.
Ennen asemansa selkiintymistä Berberidopsidales-lahkon toisena heimona, "Aextoxicon" heittelehti systemaattisesta yhteydestä toiseen. Cronquist (1981) sijoitti sen hyvin epäyhtenäiseen lahkoonsa Celastrales, Takhtajan (1997) taas lahkoon Euphorbiales. Suku on yhdistetty joskus myös Saxifragales-lahkoon.
Berberidopsidaceae

Berberidopsidaceae on kasviheimo, joka kuuluu koppisiemenislahkoon Berberidopsidales. Siinä on kaksi sukua ja kolme lajia, jotka kasvavat Chilessä ja Itä-Australiassa.
Tuntomerkit.
Kasvit ovat ainavihantia, puuvartisia ja lamoavia. Lehtiasento on kierteinen. Lehdet ovat korvakkeettomat ja toisinaan piikkihampaiset. Suonitus on kouramainen, ja suonet kulkevat suoraan lavan reunan piikkeihin, jos niitä on. Kukinto on varsipäätteinen eli terminaalinen, ja kukan kehälehdet sijaitsevat kierteisesti; niitä on 9–15, tavallisesti 12 ja ne ovat uloimpia lukuun ottamatta terämäisiä. Verhiö ja teriö voivat olla myös selvästi erillisiä. Kukan mesiäiskehrä on liuskoittunut. Heteitä on vähintään kuusi, ja ne sijaitsevat kiehkuroissa tai epäsäännöllisesti. Palhot ovat lyhyet, ja ponnet sijaitsevat syvällä lokerositeen suojissa; lokeroside on kärjestään pidentynyt. Kehänpäällinen sikiäin koostuu kolmesta tai viidestä emilehdestä, ja sen päässä on tukeva vartalo ja toisinaan hieman liuskoittunut luotti. Siemenaiheet kiinnittyvät laitaistukkaan ja niitä on sikiäimessä kuusi tai kymmenen. Hedelmä on marja, jonka päässä on jäljellä emiön vartalon tyvi.
Luokittelu.
Aikaisemmin Berberidopsidaceae vietiin Flacourtiaceae-heimoon tai omana heimonaan Violales-lahkoon laitaistukoittensa vuoksi. Flacourtiaceae-heimo on nykyisessä fylogeneettisessä luokittelussa hävinnyt, ja sen sisältämät suvut on viety sukulaisheimoihin ja kaksi sukua tähän heimoon, joka yhdessä heimon Aextoxicaceae kanssa muodostaa lahkon Berberidopsidales.
Heimon sukuja on kaksi:
Juomateollisuus

Juomateollisuus on yksi elintarviketeollisuuden alue. Juomateollisuuden juuret ulottuvat vuoteen 1810, jolloin Yhdysvaltain ensimmäinen patentti myönsi luvan mineraaliveden valmistukseen. Ensimmäiset soodavedet pullotettiin puolestaan vuonna 1835 Yhdysvalloissa. Ensimmäisen nykypäivänäkin tunnetun virvoitusjuoman, Dr Pepperin valmistus aloitettiin vuonna 1885 Wacossa, Teksasissa.
Juomateollisuus ja siihen liittyvä teknologia on perinteisesti alue, jossa on tarkka ja erityisen korkea hygieniavaatimus. Luotettavaa hygieniaa tarvitaan kyseisessä teollisuudessa ylläpitämään laatukriteeriä ja lopputuotteen varastoimiskestävyyttä tuotteen tyypistä huolimatta. Juomateollisuuden osa-alueisiin kuuluu virvoitusjuomat, pullotetut vedet, energiajuomat, urheilujuomat, maitotuotteet, kahvit ja tee-aiheiset tuotteet, ravitsemukselliset juomat sekä alkoholijuomat.
Hippobotos

Hippobotos (; toimi n. 200 eaa.) oli antiikin kreikkalainen filosofian ja filosofisten koulukuntien historioitsija.
Diogenes Laertios käytti Hippobotosta lähteenään ja lainaa tämän teoksia usein. Diogeneen mukaan Hippobotos kirjoitti teokset "Koulukunnista" (, "Peri haireseōn") ja "Filosofien luettelo" (, "Tōn filosofōn anagrafē"). Nämä saattavat kuitenkin olla sama teos.
Hippobotos käsitteli kreikkalaisia filosofeja alkaen Kreikan seitsemästä viisaasta ja Pythagoraasta, ja päättyen Krateeseen, Menedemokseen ja Zenoniin. Hippobotoksen teos sisälsi sekä elämäkerrallisia tietoja filosofeista että kuvauksia heidän opeistaan. Teos sisälsi muun muassa luettelon Zenonin ja Timonin oppilaista. Sisällöstä voidaan päätellä, että Hippobotos kirjoitti 200- tai 100-luvulla eaa. 
Diogenes Laertioksen mukaan Hippobotos kieltäytyi sisällyttämästä kyynistä, elealaista ja dialektista koulukuntaa teokseensa "Koulukunnista".
Humalan henki

Humalan henki eli Juomatapojen tarina on Ari Turusen kirja vuodelta 1999. Teoksessa käsitellään alkoholin kulttuurihistoriaa ja pohditaan sen yhteyksiä muun muassa taiteeseen.
Akaniaceae

Akaniaceae on kasviheimo, joka kuuluu lahkoon Brassicales. Heimoon kuuluu vain kaksi lajia. "Bretschneidera sinensis" kasvaa Lounais-Kiinassa ja siihen rajoittuvissa Vietnamin osissa sekä Taiwanissa. "Akania bidwillii" on itäaustralialainen.
Tuntomerkit.
Molemmat lajit ovat puita, toinen kausi- ja toinen ikivihanta. Lehdet ovat päätöpariset, lehdykän laita on piikikäs – hampainen tai ehyt. Lehdykän ruoti on turvonnut tai nivelikäs. Kukinto on tavallisesti haaraton. Verholehdet ovat kasvaneet yhteen vaihtelevissa määrin, ja terälehdet ovat toisinaan nupussa kierteisesti (kontortteja). Heteitä on kahdeksan tai kolme, harvoin neljä. Kukassa voi olla mesiäinen. Emin luotti on pieni ja kolmeliuskainen. Siemenaiheessa on kaksi usean solukerroksen paksuista kalvoa eli integumenttia ja sen varsi voi olla luokkimaisesti taipunut. Hedelmä on liiteluomainen kota. Paksukuorisessa siemenessä on toisinaan runsas endospermi ja alkiossa on kookkaat alkeis- eli sirkkalehdet. Kromosomiluku n = 9 ("Bretschneidera").
Tuorejuusto

Tuorejuusto on kypsyttämättömänä syötäväksi tarkoitettu juusto. Se on tavallisesti valkoista ja pehmeää. Toisin kuin muuntyyppisiä juustoja valmistettaessa, tuorejuuston valmistuksessa maidosta sen kiinteytyessä juustomassaksi erottuvaa nestettä eli heraa ei poisteta kokonaan, mikä tekee tuorejuustoista pehmeitä ja kosteita.
Tuorejuustoja on valmistettu teollisesti 1800-luvulta lähtien. Ne pakataan yleensä suljettuihin muovirasioihin. 
Tuorejuustoja ei kypsytetä, ja niiden painosta 80 prosenttia on vettä. Täys- ja puolirasvaisiin tuorejuustoihin lisätään valmistuksessa kermaa. Tuorejuustosta voidaan valmistaa raejuustoa kuumentamalla, jolloin juuston proteiini tiivistyy pieniksi rakeiksi, minkä jälkeen juusto huuhdellaan kylmällä vedellä.
Tuorejuuston maku on hapahko, ja sen rasvapitoisuus vaihtelee. Tuorejuustoa voi levittää leivän päälle tai laittaa esimerkiksi lämpimiin ruokiin, kakkuihin, salaatteihin tai kohokkaisiin. Jotkut tuorejuustot ovat rakenteeltaan samanlaisia kuin kasvirasvalevitteet. Osa tuorejuustoista on suolaisia, osa makeita. Suolaisia tuorejuustoja käytetään tahnoihin, pikaruokaan, pastaan sekä keitto- ja pataruokiin. Niitä käytetään myös leivontaan, jolloin niitä voidaan käyttää esimerkiksi voileipäkakkujen kuorrutteisiin. Makeita tuorejuustoja käytetään kuorrutteisiin, kreemeihin ja erilaisiin leivonnassa käytettäviin massoihin. Tuorejuustoja käytetään myös juustokakkuihin. Tuorejuusto voi olla maustamatonta, mutta maustettuja tuorejuustoja on monenlaisia. Niitä voidaan käyttää pikkupurtavasta juhlaruokiin.
Moringakasvit

Moringakasvit (Moringaceae) on kasviheimo, joka kuuluu lahkoon Brassicales. Sukuja heimossa on vain yksi, moringat ("Moringa"), ja sen 12 lajia kasvavat Intiasta Afrikkaan ulottuvalla alueella sekä Madagaskarilla. Ceyloninmoringaa ("Moringa oleifera") viljellään melko laajalti.
Tuntomerkit.
Moringakasvit ovat kausivihantia puuvartiskasveja, melko usein tukevavartisia pensaita tai puita. Lehdet tuoksuvat epämiellyttäviltä murskattuina; ne ovat kierteisasentoisia, päätöparisia, 1–3 kertaan lehdykkäisiä. Niiden kannassa ja nivelissä on huomiota herättävät rauhaset. Kukat ovat usein selvästi vinosti vastakohtaisia ja muistuttavat hernekasvien perhomaisia kukkia. Heteitä on viisi. Hedelmä on pitkä, kapea, kolmesta emilehdestä muodostunut, kolmesärmäinen ja kotamainen.
Käyttö.
Ceyloninmoringalla on lukuisia käyttösovelluksia maataloudessa. Puille tyypillisesti sen juuret kuohkeuttavat maaperää ja parantavat veden sitoutumista. Tästä syystä moringaa käytetään mm. aavikoitumisen estämiseksi. Ceyloninmoringan lehtien ravintoarvot ovat erinomaiset; 100 grammaa ceyloninmoringan lehtiä sisältää 8,3 g proteiineja, 434 mg kalsiumia, 404 mg kaliumia, 738 μg A-vitamiinia, 164 mg C-vitamiinia.
Ceyloninmoringan siemenistä puristettua proteiinia voidaan käyttää myös antibakteerisena höydytteenä vedenpuhdistuksessa.
Uudet kaupungit Suomessa

Uudet kaupungit olivat vuosina 1960–1976 kauppalasta kaupungiksi muutettuja Suomen kuntia. Tämä kuntamuoto luotiin vuonna 1959 säädetyllä lailla, jolla mahdollistettiin kauppalan muuttaminen kaupungiksi niin, ettei sille tullut kaikkia vanhempien kaupunkien rasituksia. Kaupungeille kertyneet rasitukset johtivat siihen, että sen jälkeen, kun Lahti muuttui epäitsenäisestä kauppalasta kaupungiksi vuonna 1905, ei kaupunkeja syntynyt Suomeen yhtään ennen vuonna 1959 säädettyä lakia. 
Uusien kaupunkien asema erosi vanhojen kaupunkien asemasta muun muassa niin, että niissä ei ollut raastuvanoikeutta, kaupunginviskaalia, maistraattia (maistraatti tarkoitti eri asiaa kuin nykyään) eikä kaupunginvoutia. Maistraatin sijasta niissä oli järjestysoikeus, tosin osasta niistä tehtävistä, jotka vanhoissa kaupungeissa hoiti maistraatti, hoiti uusissa kaupungeissa lääninhallitus. Näitä olivat muun muassa ulosottoon liittyvät asiat. Uudet kaupungit kuuluivat tuomiokuntaan. Samaan tapaan Ruotsissakaan ei ollut raastuvanoikeuksia eikä maistraattia vuodesta 1910 perustetuissa kaupungeissa (sitä vanhempien kaupunkien osalta ne puuttuivat myös Borgholmista ja Haaparannalta). Uusien kaupunkien poliisilaitos oli valtiollinen (vanhoissa kaupungeissa kunnallinen). 
Uudet kaupungit syntyivät siten, että kauppala muutettiin kaupungiksi yleensä sellaisenaan, mutta vuonna 1973 Kemijärven ja Lieksan tapauksessa kauppalaan liitettiin lisäksi samalla ympäröivä maalaiskunta.
Nimitys ei ole virallinen, eikä sitä ole lainsäädännössä määritelty koskaan. Se esiintyy useimmiten muodossa "niin sanotut uudet kaupungit". Tapahtumasta, jossa Suomen kaupunkien määrä nousi ensimmäistä kertaa yli puoleen vuosisataan, julkaistiin violetti 30 markan arvoinen postimerkki "Kuusi uutta kaupunkia", 2. tammikuuta 1960. Postimerkin painos oli 3 000 000 kappaletta.
Javier Salinas Viñals

Javier Salinas Viñals (s. 23. tammikuuta 1948 Valencia) on espanjalainen roomalaiskatolinen piispa. Hänet vihittiin papiksi 23. kesäkuuta 1974 ja nimitettiin Ibizan hiippakunnan johtoon 26. toukokuuta 1992. Piispaksi vihkiminen seurasi 6. syyskuuta. Pääkonsekraattorina toimi Mario Tagliaferri, jota avustivat Angel Suquía Goicoechea ja Rafael Sanus Abad.
Salinas Viñals sai 5. syyskuuta 1997 nimityksen Tortosan piispaksi.
Jack Butland

Jack Butland (s. 10. maaliskuuta 1993 Bristol, Englanti, Britannia) on englantilainen jalkapallomaalivahti, joka on edustanut heinäkuusta 2023 alkaen Skotlannin Valioliigassa pelaavaa Rangersia.
Seurajoukkueura.
Butland liittyi vuonna 2007 Birmingham Cityn junioriakatemiaan. Kauden 2011–2012 hän pelasi lainapelaajana Englannin kakkosliigan Cheltenham Townissa. Hänen ensimmäinen ottelunsa Birminghamin edustusjoukkueessa oli 18. elokuuta 2012 pelattu Englannin mestaruussarjan ottelu Charlton Athleticia vastaan. Tammikuussa 2013 Englannin Valioliigassa pelaava Stoke City hankki Butlandin 3,5 miljoonan punnan siirtosummalla. Hän jatkoi Birmingham Cityssä kauden 2012–2013 loppuun lainapelaajana. 
Butland nousi Stoke Cityn ykkösmaalivahdiksi kaudella 2015–2016, Asmir Begovićin siirryttyä kesällä 2015 Chelseaan. Kahden edeltävän kauden aikana Butland oli pelannut Stoke Cityssä yhteensä kuusi ottelua. Hän pelasi näiden kahden kauden aikana myös lainapelaajana Englannin mestaruussarjassa, joukkueinaan Barnsley, Leeds United ja Derby County. Hän pelasi Stokessa kauden 2019–2020 loppuun mennessä kaikkiaan 77 ottelua Valioliigassa ja 80 Mestaruussarjassa. Hän siirtyi Crystal Palaceen lokakuussa 2020. Avauskaudellaan hän pelasi yhden ja seuraavalla kaudella yhdeksän valioliigaottelua. Kevätkauden 2023 hän oli lainalla Manchester Unitedissa, muttei päässyt pelaamaan. Kesällä 2023 hän siirtyi vapaalla siirrolla skotlantilaiseen Rangersiin.
Maajoukkueura.
Butland valittiin 25. toukokuuta 2012 yllättäen Englannin joukkueeseen jalkapallon EM-kilpailuihin 2012. Hänet valittiin joukkueeseen kolmosmaalivahdiksi joukkueeseen aiemmin valitun John Ruddyn loukkaannuttua. Hän toimi Ison-Britannian joukkueen ykkösmaalivahtina vuoden 2012 kesäolympialaisissa ja pelasi ensimmäisen ottelunsa Englannin A-maajoukkueessa 25. elokuuta 2012 ystävyysottelussa Italiaa vastaan. Hänestä tuli nuorin Englannin A-maajoukkueessa pelannut maalivahti. Hän oli Englannin joukkueen varamaalivahti myös MM-kilpailuissa 2018. Butland on pelannut kaikkiaan yhdeksän A-maaottelua, joista viimeisimmän syyskuussa 2018.
Butland on pelannut myös Englannin nuorisomaajoukkueissa. Vuonna 2010 hän oli voittamassa alle 17-vuotiaiden Euroopan-mestaruutta.
Tadeusz Werno

Tadeusz Werno (4. elokuuta 1931 Kaźmierz – 20. joulukuuta 2022.) oli puolalainen roomalaiskatolinen piispa. Hänet vihki papiksi Michał Klepacz 24. kesäkuuta 1956, ja hänet nimitettiin Koszalin-Kołobrzegin hiippakunnan vihkipiispaksi sekä Zattaran titulaaripiispaksi 22. maaliskuuta 1974. Piispaksi vihkiminen seurasi 25. toukokuuta. Pääkonsekraattorina toimi Stefan Wyszyński, jota avustivat Antoni Baraniak ja Ignacy Ludwik Jeż.
Werno jäi eläkkeelle 22. syyskuuta 2007.
Islannin ilmavalvonta

Islannin ilmavalvonta, () tarkoittaa sitä, että Nato valvoo tämän omaa hävittäjätorjuntaa vailla olevan jäsenvaltionsa ilmatilaa. Ilmavalvonta on kevyttä vähäisin hävittäjävoimin tapahtuvaa valvontaa, jossa tunnistetaan ilmatilaa loukkaavia lentokoneita.
Syy Islannin ilmavalvonnan aloittamiseen ohjelmana oli se, että Yhdysvallat vetäytyi Islannista, jolloin maalle ei jäänyt hävittäjäilmavalvontaa vuonna 2006. Ohjelma alkoi toukokuussa 2008, ja sen poliittinen syy oli Islannin hallituksen pyyntö yhdysvaltalaisten vetäytymisen vuoksi.
Hävittäjät eivät ole yhtäjaksoisesti Islannissa, vaan väliin jää valvomattomiakin kuukausia.
Suomen osallistuminen.
Vuonna 2013 Suomi päätti osallistua Islannin ilmavalvontaan. Ensimmäinen osallistuminen toteutui kuitenkin vasta 12 vuotta myöhemmin Nato-jäsenyyden alettua, kun 4.–25.2.2025 neljän Hornet-hävittäjän ja 50 henkilön hävittäjäosasto turvasi Islannin ilmatilaa. Henkilöstö oli kokonaisuudessaan Ilmavoimien henkilökuntaa, pääosa Lapin lennostosta ja loput muista Ilmavoimien joukko-osastoista. Pääosa materiaalista kuljetettiin kaupallisilla merikuljetuksilla. Henkilöstöä ja kriittistä materiaalia lennettiin SAC/HAW C-17 -kuljetuskoneella Islantiin ja takaisin. Neljän F/A-18C Hornet -hävittäjän siirtolennot toteutettiin Naton A330 MRTT -ilmatankkauskoneen tuella.
Päivystystehtävän ohella Islannista lennettiin harjoituslentoja, joiden tavoitteena oli kouluttaa suomalaiset toimimaan Islannin olosuhteissa, yhteistoiminnassa Islannin rannikkovartioston pääjohtokeskuksen LOKI:n ja etsintä- ja pelastushelikopterilaivueen sekä Yhdysvaltain laivaston P-8 Poseidon -osastojen kanssa. Hornetit päivystivät kolmen viikon ajan Keflavíkin tukikohdassa, jossa toimii myös kaupallinen siviililentokenttä.
Mathieu Debuchy

Mathieu Debuchy (s. 28. heinäkuuta 1985 Fretin, Nord-Pas-de-Calaisin alue, Ranska) on ranskalainen uransa päättänyt jalkapalloilija, pelipaikaltaan oikea laitapuolustaja. Hän pelasi urallaan kotimaansa lisäksi myös Englannin Valioliigassa Newcastle Unitedin ja Arsenalin joukkueissa.
Seurajoukkueura.
Debuchy edusti vuodet 2003–2012 kasvattajaseuraansa Lilleä, jonka paidassa hän voitti Ranskan liiga- ja cup-mestaruudet kaudella 2010–2011. Joulukuun lopussa 2012 hänen kerrottiin siirtyvän 5,5 miljoonan punnan siirtosummalla Englannin Valioliigaan Newcastle Unitediin.
Debuchy siirtyi Englannin Valioliigassa pelaavaan Arsenaliin kauden 2013–2014 kauden päätteeksi 15 miljoonan euron siirtosummalla. Hän pystyi pelaamaan kaudella 2014–2015 vain kymmenen liigaottelua nilkka- ja olkapäävammojen vuoksi. FA Cupissa, jonka Arsenal voitti, hän pelasi vain välieräottelussa. Debuchyn peliaika Arsenalissa jäi vähäiseksi loukkaantumisten myötä. Debuchy ei pystynyt haastamaan pelipaikalla hyvin esiintynyttä Héctor Belleríniä ykköskokoonopanossa. Helmikuun alussa 2016 hän siirtyi loppukauden mittaisella lainasopimuksella Girondins Bordeaux'hon. Tämän jälkeen hän pelasi jälleen Arsenalissa kunnes siirtyi tammikuussa 2018 Saint-Étienneen. Hän pelasi Saint-Étiennessä 3,5 kauden aikana 86 Ligue 1:n ottelua, joissa hän teki 11 maalia.
Elokuussa 2021 Debuchy solmi kaksivuotisen sopimuksen Ligue 2 -seura Valenciennesin kanssa. Hän pelasi kahden kauden aikana Valenciennesissä 53 Ligue 2:n ottelua, joissa hän teki yhden maalin. Hän pelasi Valenciennesissä myös yhden Ranskan cupin ottelun.
Kesäkuussa 2023 Debuchy ilmoitti lopettavansa ammattilaisuransa.
Maajoukkueura.
Debuchy pelasi ensimmäisen ottelunsa Ranskan maajoukkueessa Albaniaa vastaan lokakuussa 2011. Ensimmäisen maalinsa hän teki Islantia vastaan toukokuussa 2012. Hän pelasi neljä ottelua sekä EM-kilpailuissa 2012 että MM-kilpailuissa 2014. Viimeiseksi jääneen maaottelunsa Debuchy pelasi 7. syyskuuta 2015 Serbiaa vastaan.
Richard John Garcia

Richard John Garcia (24. huhtikuuta 1947 San Francisco – 11. heinäkuuta 2018) oli yhdysvaltalainen roomalaiskatolinen piispa. Hänet vihittiin papiksi 13. toukokuuta 1973 ja nimitettiin Sacramenton hiippakunnan vihkipiispaksi sekä Baparan titulaaripiispaksi 25. marraskuuta 1997. Piispaksi vihkiminen seurasi 28. tammikuuta 1998. Pääkonsekraattorina toimi William Kenneth Weigand, jota avustivat John Raphael Quinn ja Roland Pierre DuMaine.
Garcia sai 19. joulukuuta 2006 nimityksen Monterey in Californian piispaksi, ja hänet asetettiin tähän virkaan 30. tammikuuta 2007.
Ivan Strinić

Ivan Strinić (s. 17. heinäkuuta 1984 Split, Jugoslavia) on kroatialainen jalkapalloilija, pelipaikaltaan puolustaja. Hän on edustanut Italian Serie A:ssa SSC Napolia tammikuusta 2015 elokuuhun 2017 (liigaotteluja 26), UC Sampdoriaa kaudella 2017–2018 (liigaotteluja 17) ja AC Milania kaudella 2018–2019, mutta ei pelannut viimeksi mainitussa yhtään virallista ottelua. Tämän jälkeen hän on ollut ilman seuraa. Tammikuusta 2011 tammikuuhun 2015 hän edusti ukrainalaista FK Dniproa ja tätä ennen kotimaassaan Hajduk Splitiä, jossa voitti Kroatian Cupin 2010.
Strinić on pelannut Kroatian maajoukkueessa 49 ottelua tekemättä niissä yhtäkään maalia. Ensimmäisen maaottelunsa hän pelasi Itävaltaa vastaan toukokuussa 2010. Hän pelasi kolme ottelua sekä EM-kilpailuissa 2012 että 2016. Hän pelasi kuusi ottelua, myös loppuottelun Ranskaa vastaan, Kroatian hopeajoukkueessa MM-kilpailuissa 2018.
Josu Iriondo

Josu Iriondo (s. 19. joulukuuta 1938 Legazpi) on espanjalaissyntyinen roomalaiskatolinen piispa. Hänet vihittiin papiksi San Sebastiánin hiippakuntaan 23. joulukuuta 1962 ja inkardinoitiin New Yorkin arkkihiippakuntaan Yhdysvaltoihin vuonna 1994.
Iriondo sai 30. lokakuuta 2001 nimityksen New Yorkin vihkipiispaksi ja Altonin titulaaripiispaksi. Piispaksi vihkiminen seurasi 12. joulukuuta. Pääkonsekraattorina toimi Edward Michael Egan, jota avustivat Henry Joseph Mansell ja Robert Anthony Brucato. Iriondo jäi eläkkeelle 1. helmikuuta 2014.
Iriondo opiskeli Paavillisessa gregoriaanisessa yliopistossa, ja hän on toiminut kirkon karismaattisen uudistusliikkeen johdossa.
Tomislav Dujmović

Tomislav Dujmović (s. 26. helmikuuta 1981 Zagreb, Jugoslavia) on kroatialainen jalkapalloilija, pelipaikaltaan puolustava keskikenttäpelaaja. Hän edustaa Kroatian pääsarjassa pelaavaa RNK Splitiä. Dujmović on pelannut Kroatian maajoukkueessa 19 ottelua tekemättä niissä yhtäkään maalia.
Domagoj Vida

Domagoj Vida (s. 29. huhtikuuta 1989 Osijek, Jugoslavia) on kroatialainen jalkapalloilija, pelipaikaltaan puolustaja. Hän edustaa kreikkalaista AEK Ateenaa, johon hän siirtyi kesällä 2022 turkkilaisseura Beşiktaşista. Hänen aiempia seurojaan ovat muun muassa ukrainalainen Dynamo Kiova ja kroatialainen Dinamo Zagreb.
Vida pelasi NK Osijekissa kausilla 2006–2010 kaikkiaan 90 Kroatian pääsarjaottelua ja teki kuusi maalia. Hän siirtyi kesällä 2010 saksalaisseura Bayer 04 Leverkuseniin. Hän pelasi kauden 2010–2011 aikana kahdeksan Eurooppa-liigan ottelua, joista kuudessa täydet minuutit, mutta pääsi Bundesliigassa kentälle vain kerran maaliskuussa 2011 Manuel Friedrichin loukkaannuttua ottelun alkupuolella.
Kaudet 2011–2013 Vida edusti kotimaassaan Dinamo Zagrebia ja voitti kummallakin kaudella Kroatian-mestaruuden sekä 2012 Kroatian cupin. Pelaamissaan 44 liigaottelussa hän viimeisteli kuusi maalia. Seuraavat 4,5 vuotta hän edusti Ukrainassa Kiovan Dynamoa, ja voitti Ukrainan-mestaruuden kausilla 2014–2015 ja 2015–2016, Ukrainan Cupin 2014 ja 2015 sekä Ukrainan supercupin 2016. Hän teki kymmenen maalia pelaamissaan 103 liigaottelussa. Beşiktaşissa hän pelasi 4,5 kauden aikana 137 Turkin superliigan ottelua ja viimeisteli 15 maalia. Hän voitti kaudella 2020–2021 sekä Turkin liigamestaruuden että Turkin Cupin. AEK Ateenan joukkueessa Vida on pelannut kahden kauden aikana 60 Kreikan Superliigan ottelua ja tehnyt niissä seitsemän maalia. Hän voitti kaudella 2022–2023 sekä Kreikan liigamestaruuden että Kreikan Cupin.
Vida pelasi neljä ottelua Kroatian alle 19-vuotiaiden maajoukkueessa sekä 19 ottelua, joissa teki kaksi maalia, Kroatian alle 21-vuotiaissa. Kroatian A-maajoukkueessa hän on pelannut 104 ottelua ja tehnyt niissä neljä maalia. Ensimmäisen maaottelunsa hän pelasi Walesia vastaan toukokuussa 2010. Hän on kuulunut Kroatian joukkueeseen EM-kilpailuissa 2012, joissa hän pelasi Espanja-ottelun, MM-kilpailuissa 2014, joissa hän ei päässyt kentälle, ja EM-kilpailuissa 2016, joissa hän pelasi kolme ottelua. MM-kilpailuissa 2018 hän saavutti hopeaa ja pelasi kuusi ottelua, myös loppuottelun Ranskaa vastaan. Hän teki maalin puolivälierässä Venäjää vastaan.. Kesällä 2021 käydyissä EM-kilpailuissa hän pelasi täydet minuutit joukkueensa kaikissa neljässä ottelussa. MM-kilpailuissa 2022 hän kuului Kroatian pronssia saavuttaneeseen joukkueeseen mutta ei päässyt kertaakaan kentälle.
Hallinnollinen taakka

Hallinnollinen taakka tai hallinnollinen kustannus tarkoittaa yritysten toimia, jotka ovat välttämättömiä vain lainsäädännön takia, mutta eivät reaalisesti. Esimerkiksi erilaiset ilmoitukset viranomaisille liittyen veroihin ja palkanmaksuun kuuluvat tähän kategoriaan. Samoin hallinnollista taakkaa ovat erilaiset kirjanpidot muun muassa rahaliikenteestä, vaarallisista tai luvanvaraisista aineista sekä varastoista.
Hallinnollinen taakka voi haitata merkittävästi yritysten varsinaista toimintaa ja vaikuttaa siten laajemminkin talouteen. Esimerkiksi maatalouden osalta uutisoidaan toistuvasti tuottajien väsymyksestä byrokratiaan, jonka hoitaminen haittaa varsinaisen tuotantotyön tekemistä. Yksityishenkilöiden osalta verrattaen yleistä on erilaisten sosiaaliturvahakemusten tarpeeton monimutkaisuus, joka mainitaan joskus ainoaksi syyksi sosiaaliturvan hakematta jättämiselle, vaikka henkilö olisi siihen täysin oikeutettu.
Suuret yritykset saattavat kannattaa hallinnollisen taakan kasvattamista, sillä taakka on suhteellisesti raskaampi pienemmille yrityksille. Hallinnollisen taakan kasvatus voi siis olla myös keino vähentää kilpailua. Yhdysvalloissa House Committee on Small Business kiinnittää huomiota siihen miten lainsäädäntö vaikuttaa pieniin yrityksiin ja yrittäjiin.
Hallinnollisen taakan rahallisia kustannuksia on yritetty 1990-luvulta lähtien arvioida monissa maissa, Suomi mukaan lukien. Käytännössä mittaukset ovat usein perustuneet hyvin pieniin aineistoihin ja metodeihin, jotka eivät kestä lähempää tarkastelua. Arvioita kokonaisten teollisuudenalojen hallinnollisesta taakasta on tehty esimerkiksi vain muutamien haastattelujen pohjalta. Lisäksi esimerkiksi Euroopan komissio ja Maailmanpankki-ryhmän sisäinen, riippumaton arviointiyksikkö ovat kritisoineet hallinnollisen taakan laskelmia muun muassa niiden arvolatautuneisuudesta ja datan luotettavuuden ongelmista. Myös niiden toimien erottelu, "jotka ovat välttämättömiä vain lainsäädännön takia, mutta eivät reaalisesti", on todettu usein hyvin vaikeaksi tai jopa mahdottomaksi. 
Aiheesta muualla.
Helppo Hallinto - Sujuva Suomi palvelu
Herrgårdsost

Herrgårdsost on ruotsalainen lehmänmaidosta valmistettava puolikova juusto. 
Herrgårdsost-kiekko painaa 12–20 kilogrammaa. Juusto on vaaleankeltaista, ja siinä on herneen kokoisia koloja.
Herrgårdsostin rasvapitoisuus on 28 prosenttia kuiva-aineesta. Sen maku on mieto ja pähkinäinen. Herrgårdsostia nautitaan usein leivän päällä ja joskus lämpimissä ruoissakin. Viiniksi sen kanssa sopii valkoviini.
Rob Scuderi

Robert John ”Rob” Scuderi (s. 30. joulukuuta 1978 Syosset, New York) on yhdysvaltalainen uransa lopettanut jääkiekkoilija, pelipaikaltaan puolustaja.
Ammattaisurallaan Scuderi edusti Pittsburgh Penguinsia, Chicago Blackhawksia ja Los Angeles Kingsiä. Hän on kaksinkertainen Stanley Cup -voittaja.
Ura.
Pittsburgh Penguins.
Boston Collegessa yliopistokiekkoa pelannut Scuderi pelasi ammattilaisuransa alussa pitkään hänet varanneen Pittsburgh Penguinsin farmijoukkueessa Wilkes-Barre/Scranton Penguinsissa. Vastuuta NHL:ssä hän alkoi saada vasta työsulun takia peruutetun kauden jälkeen 2005–2006 oltuaan edellisenä vuonna NHL-pelaajilla vahvistetun farmijoukkueen kapteeni.
Seuraavalla kaudella Scuderi pääsi lopullisesti Pittsburghin miehistöön, josta oli uusien huippupelaajien Sidney Crosbyn, Jevgeni Malkinin ja Marc-Andre Fleuryn ansiosta alkanut kehittyä varteenotettava menestyjäehdokas. Kaudella 2007–2008 Penguins eteni Stanley Cupin loppuotteluihin saakka, jossa kuitenkin Detroit Red Wings osoittautui vahvemmaksi.
Penguins sai hyvityksen seuraavana vuonna kaadettuaan Red Wingsin finaaleissa, ja näin Scuderi sai nimensä pokaaliin. Hänestä tuli kesällä myös rajoittamaton vapaa pelaaja, ja mestaruuden myötä Scuderin markkina-arvo oli korkeammalla kuin koskaan.
Heinäkuussa 2013 Scuderi solmi neljävuotisen ja 13,5 miljoonan dollarin arvoisen sopimuksen Pittsburgh Penguinsin kanssa, siirtyen takaisin Pittsburghiin.
Los Angeles Kings.
Scuderi teki vapaana pelaajana Los Angeles Kingsin kanssa heinäkuussa 2009 neljän vuoden sopimuksen. Sopimuksen summa oli 13,6 miljoonaa dollaria. Hän eteni joukkueen mukana kaudella 2011–2012 loppuotteluihin, jossa vastaan asettui New Jersey Devils. Kings voitti ensimmäisen kerran seuran historiassa, ja Scuderi sai toisen Stanley Cup -sormuksensa.
Chicago Blackhawks.
Joulukuussa 2015, kesken kauden 2015–2016, Scuderi siirtyi Pittsburgh Penguinsista Chicago Blackhawksiin. Pittsburgh sai pelaajakaupassa Trevor Daleyn.
Vacherin

Vacherin on ranskalainen tai sveitsiläinen lehmänmaidosta valmistettava pehmeä valkohomejuusto. Sitä tuotetaan Ranskan ja Sveitsin rajaseudulla, Juravuorten rinteillä ja idempänä Fribourgin kantonissa. 
Juravuoriston Vacherin.
Vacherin tunnetaan Ranskassa nimillä Vacherin du Haut-Doubs tai Mont d’Or ja Sveitsissä nimellä Vacherin Mont-d’Or. Ranskalainen Vacherin tehdään pastöroimattomasta ja sveitsiläinen pastöroidusta maidosta. Sen valmistus juontaa alkunsa luultavasti 1300-luvulle.
Vacherin pakataan pyöreään kuusipuiseen rasiaan. Juuston läpimitta on 20–30 cm, ja se painaa puolesta kilosta kolmeen kiloon. Juustot tehdään käsityönä elokuun ja maaliskuun välisenä aikana. Ne kypsyvät vähintään kolme viikkoa, minä aikana niitä käännellään ja huuhdellaan suolavedellä. Vacherinin rasvapitoisuus on 45 prosenttia kuiva-aineesta. Sen maku on karvas, ja se nautitaan yleensä suoraan pakkauksesta lusikalla, mutta sitä voidaan käyttää myös leivonnassa tai keitoissa ja kastikkeissa. 
Sveitsiläinen Vacherin Mont-d’Or on nimisuojattu merkinnällä AOP.
Fribourgin Vacherin.
Fribourgilainen Vacherin () on vanha, vähintään 1400-luvun alusta peräisin oleva juusto. Se on pyöreä, halkaisijaltaan 30–40 senttimetriä ja painoltaan 6–10 kilogrammaa. Vacherin valmistetaan raa’asta tai kuumennetusta maidosta.
Vacherin Fribourgeois on nimisuojattu merkinnällä AOP.
Jukka Kärkkäinen

Jukka Kärkkäinen (s. 4. elokuuta 1961 Kuopio) on suomalainen näyttelijä. Hän on esiintynyt yhteensä noin 30 elokuvassa ja televisiosarjassa.
Kärkkäinen näytteli vuosina 2000–2005 esitetyssä televisiosarjassa "Kylmäverisesti sinun". Hänen muita roolejaan on muiden muassa elokuvissa "Varasto", "Miehen työ" sekä "Pieniä eroja" sekä televisiosarjoissa "Kotikatu", "Virta" ja "Raid".
Nokia 6110

Nokia 6110 on Nokian valmistama GSM-verkon matkapuhelin. Nokia valmisti 6110-mallia vuosien 1997 ja 2001 välillä.
Suosittu 6110-malli oli 2110-mallin seuraaja. 6110-mallin uutuuksia olivat "Snake"-peli, erilaiset käyttöprofiilit (kokous, äänetön jne.) ja merkittävästi aiempia Nokia-malleja pidempi akunkesto. Tämän lisäksi 6110 oli ensimmäinen puhelin, jossa oli infrapunaportti ja valikkoikonit. 6110 oli myös ensimmäinen GSM-puhelin, jossa käytettiin ARM-prosessoria.
Puhelinmallin muotoilusta oli päävastuussa Nokian tuolloinen muotoilujohtaja Frank Nuovo. Hänen mukaansa 6110-mallissa päästiin ensimmäistä kertaa parhaiten eri kokoisille käsille ja sormille soveltuvaan näppäimistöön. Sitä ei voitu kuitenkaan aivan sellaisenaan soveltaa myöhempiin malleihin, koska niistä olisi tullut liian samannäköisiä.
Nokia 6110-mallia ei pidä sekoittaa Nokia 6110 Navigator -puhelimeen, joka tuli markkinoille 2007.
Alicia Giménez Bartlett

Alicia Giménez Bartlett (s. 1951 Almansa, Espanja) on espanjalainen kirjailija.
Giménez Bartlett opiskeli filologiaa Valencian yliopistossa ja väitteli kirjallisuuden alalta Barcelonan yliopistosta. Hän on asunut Barcelonassa vuodesta 1975. Hänen armokuolemaa käsittelevä esikoisteoksensa "Exit" ilmestyi 1984. Hän sai julkisuutta rikosromaaneillaan, jonka päähenkilö on komisario Petra Delicado ja tämän apulainen Fermín Garzón. Kirjoista on vuonna 1999 tehty 13-osainen televisiosarja, jonka päähenkilöä näyttelee Ana Belén. Giménez Bartlettin 15 kielelle käännetyt teokset ovat hyvin suosittuja Espanjassa ja Saksassa. Suomeksi on ilmestynyt ensimmäinen nimellä "Petra Delicado ja merkityt tytöt" (2012).
Vuonna 1997 ilmestyneen romaanin "Una habitación ajena" aiheena on Virginia Woolfin keittäjä, ja kirjoittaja kyseenalaistaa Woolfin tasa-arvoihanteet. 2011 ilmestynyt "Donde nadie te encuentre" puolestaan kuvaa Teresa Pía Meseguerin elämää. Francisco Francon vastaisen sissiliikkeen jäsen Meseguer joutui vankilaan 28 murhasta. Teos sai Nadal-kirjallisuuspalkinnon.
Teokset.
Gimenez Bartletin tuotanto käsittää seuraavat teokset.
HTC Hero

HTC Hero on taiwanilaisen älypuhelinvalmistaja HTC:n kesäkuussa 2009 julkaisema puhelinmalli.
Puhelimessa on 3,2 tuuman kapasitiivinen kosketusnäyttö, jonka resoluutio on 480 × 320 pikseliä. Käyttöjärjestelmänä puhelimessa oli julkaisuhetkellä Android OS 1.5, joka myöhemmin oli mahdollista päivittää versioon 2.1 saakka. Puhelin painaa 135 grammaa ja sen mitat ovat 112 × 56,2 × 14,4 millimetriä.
Prosessorina puhelimessa on 528 MHz ARM 11. Herossa on 288 megatavua RAM-muistia ja 512 megatavua flash-muistia. Puhelimessa on 5 megapikselin takakamera.
Premio Nadal

Premio Nadal on espanjalainen kirjallisuuspalkinto, jonka myöntää vuosittain kustannusyhtiö Ediciones Destino, joka kuuluu Planetaan. Se on myönnetty vuodesta 1944 alkaen. Palkinnon arvo on 18 000 euroa.
Premio Nadal -palkitut.
Luettelo Premio Nadal -palkinnon saaneista:
Juha Lagström

Juha Antti Matias Lagström (s. 13. lokakuuta 1976 Seinäjoki) on suomalainen laulaja ja näyttelijä. Hän on syntynyt Seinäjoella, mutta varttunut Lapualla. Hänet valittiin vuonna 2012 Elonkerjuu-yhtyeen uudeksi laulajaksi Lauri Tähkän jätettyä yhtyeen. Lagström jätti Elonkerjuun syksyllä 2017. Hän liittyi takaisin yhtyeeseen vuonna 2024. 
Lagström on lisäksi toiminut Lapset- ja Johnny Sulttaani Oy -yhtyeiden laulajana. Johnny Sulttaani Oy -yhtyeessä hän toimi myös säveltäjänä ja sanoittajana. Lapset-yhtyeessä Lagström puolestaan teki kappaleita yhtyeen kitaristin Hantta Viinamäen kanssa.
Lapset-yhtye on ollut vuodesta 2007 keikkatauolla, mutta vuonna 2008 yhtye julkaisi "Suudelmia"-singlen omakustanteena. Johnny Sulttaani Oy hajosi vuonna 2007. Lagströmilla on ollut myös oma bändi peruskoulussa jossa hän esitti myös oman runon. Lagström toimi Elonkerjuu-yhtyeessä myös lauluntekijänä.
Lagström on näytellyt elokuvassa "Elokuu" sekä televisiosarjassa "Alavilla mailla hallanvaara". Lisäksi hän on näytellyt teatterissa. Lagström on näytellyt Porin teatterissa vuosina 1998–2002 ja Vaasan kaupunginteatterissa vuosina 2002–2009.
Lagström harrasti nuorena urheilua ja pelasi noin kymmenen vuotta jalkapalloa Lapuan Virkiän joukkueessa sekä pelasi koripalloa Lapuan Koripojissa. Hänen perheeseensä kuuluu vaimo ja kaksi tytärtä.
Musiikki- ja teatteriuran ohella Lagström tekee nykyään sivutyönä myös rakennusapumiehen hommia.
Lagström on itse kertonut julkisuudessa käyttäneensä 2010-luvulla runsaasti päihteitä ja kärsineensä mielenterveysongelmista ja olleensa siksi psykiatrisella suljetulla osastolla hoidossa. Nyt mielenterveysongelmat ovat hänellä hallinnassa.
Albert Von Tilzer

Albert Von Tilzer, alk. Albert Gumm (29. maaliskuuta 1878 Indianapolis – 1. lokakuuta 1956 Los Angeles) oli yhdysvaltalainen säveltäjä ja musiikinkustantaja. Hänen tunnetuin sävellyksensä on Jack Norworthin sanoittama ”Take Me Out to the Ball Game” vuodelta 1908.
Elämä ja ura.
Albert Gumm syntyi Indianapolisissa 1878. Hänen veljensä Harry Gumm vaihtoi sukunimensä musiikkiuransa alussa Von Tilzeriksi. Tilzer oli perheen äidin tyttönimi. Kun Harry alkoi menestyä Tin Pan Alleylla, muutkin perheen lapsista omaksuivat hänen valitsemansa sukunimen.
Albert Von Tilzer aloitti uransa musiikinkustantamo Shapiro, Bernstein &amp; Von Tilzerin Chicagon toimistossa. Hänen veljensä Harry oli yksi yhtiön osakkaista. Vuonna 1903 Albert perusti veljensä Jackin kanssa oman kustantamonsa New Yorkin West 28th Street -kadulle. Yhtiön nimeksi tuli York Music Company ja ensimmäinen julkaisema hitti oli Albert Von Tilzerin ja Cecil Mackin kappale ”Teasin’” vuonna 1904.
Vuonna 1907 Von Tilzer kirjoitti kokeneen sanoittaja Jack Norworthin kanssa kappaleen ”Honey Boy”. Yhteistyö Norworthin kanssa tuotti seuraavana vuonna kappaleet ”Smarty” ja ”Take Me Out to the Ball Game”. Jälkimmäisestä kappaleesta tuli suosittu ja sitä soitetaan Yhdysvalloissa edelleen yleisesti baseball-otteluiden yhteydessä.
Von Tilzer sävelsi vuonna 1910 kappaleen ”Put Your Arms Around Me”. Eddie Cantor teki hänen sävellyksestään ”Oh, How She Could Yacki Hacki Wicki Wacki Woo” hitin vuonna 1917. Lew Brown sanoitti useita Von Tilzerin sävellyksiä, joista suosituimpiin kuuluu ”Oh By Jingo! Oh By Gee!” vuodelta 1919. Kappale on laulettu muun muassa elokuvissa "Vaalea villikko" (1945) ja "Miehiä metsästämässä" (1952).
Vuodesta 1920 lähtien Von Tilzer sävelsi musiikkia Broadway-näytelmiin. Tärkeimpiin hänen säveltämiinsä musikaaleihin kuuluu vuoden 1920 "Honey Girl", joka sisälsi hittikappaleet ”Chili Bean” (säv. Lew Brown) ja ”I’ll Be with You in Apple Blossom Time” (san. Neville Fleeson). Muita Von Tilzerin Broadway-musikaaleja ovat "The Gingham Girl", "Adrienne" ja "Bye, Bye Bonnie".
Von Tilzerin musiikki kuitenkin alkoi 1920-luvulla menettää suosiotaan yleisön mieltymysten muuttuessa. Äänielokuvan aikakauden alussa hän muutti monien muiden Broadway-säveltäjien tavoin Hollywoodiin kirjoittamaan elokuvamusiikkia. Hän sävelsi kappaleita muun muassa elokuvien "Rainbow Over Broadway" (1933) ja "Here Comes the Band" (1935) musiikkiraidalle.
Viimeisen kappaleensa ”I’m Praying to Saint Christopher” Von Tilzer kirjoitti vuosien hiljaiselon jälkeen noin vuonna 1950. Hän kuoli Los Angelesissa lokakuussa 1956.
Albert Von Tilzer valittiin Songwriters Hall of Fame -kunniagalleriaan vuonna 1970.
Päätie 3 (Ahvenanmaa)

Päätie 3 () on Ahvenanmaalla kulkeva valtatie, joka alkaa Maarianhaminasta ja päättyy Långnäsiin. Sen pituus on 26 kilometriä.
Päätie 3 kulkee seuraavien kuntien alueella: Jomala, Lemland ja Lumparland.
Nähtävyydet.
Ainoaksi tien varrella olevaksi nähtävyydeksi luokittuu Lemströmin kanava.
Pedro Rocamora y García

Pedro Rocamora y García (11. helmikuuta 1832 Granja de Rocamora – 19. tammikuuta 1925) oli espanjalainen roomalaiskatolinen piispa. Hänet nimitettiin Tortosan hiippakunnan johtoon 21. toukokuuta 1894, ja piispaksi vihkiminen seurasi 26. elokuuta. Pääkonsekraattorina toimi Juan Maura y Gelabert, jota avustivat José Meseguer y Costa ja Cornelius O'Brien.
Rocamora y García kuoli 92-vuotiaana virassa.
José Meseguer y Costa

José Meseguer y Costa (9. marraskuuta 1843 – 9. joulukuuta 1920) oli espanjalainen roomalaiskatolinen arkkipiispa. Hänet vihittiin papiksi 21. joulukuuta 1867 ja nimitettiin Léridan hiippakunnan johtoon 30. joulukuuta 1889. Piispaksi vihkiminen seurasi 19. maaliskuuta 1890. Pääkonsekraattorina toimi Benito Sanz y Forés, jota avustivat Tomás Belestá y Cambeses ja José Tomás Mazarrasa y Rivas.
Meseguer y Costa sai 27. maaliskuuta 1905 nimityksen Granadan arkkipiispaksi, jona hän toimi, kunnes kuoli 77-vuotiaana virassa.
Matthew Kia Yen-wen

Matthew Kia Yen-wen (; 17. tammikuuta 1925 – 22. elokuuta 2017) oli taiwanilainen roomalaiskatolinen arkkipiispa. Hänet vihittiin papiksi 15. heinäkuuta 1951 ja nimitettiin Kiayin hiippakunnan johtoon 21. toukokuuta 1970. Piispaksi vihkiminen seurasi 16. heinäkuuta. Pääkonsekraattorina toimi Paul Yü Pin, jota avustivat Stanislaus Lokuang ja Joseph Kuo Joshih.
Kia Yen-wen nimitettiin 14. joulukuuta 1974 Hwalienin piispaksi ja sitten 15. marraskuuta 1978 Taipein arkkipiispaksi, jona hän toimi, kunnes erosi tehtävistään 11. helmikuuta 1989.
Paul Ch'eng Shih-kuang

Paul Ch'eng Shih-kuang (; 15. syyskuuta 1915 – 23. elokuuta 2012) oli taiwanilainen roomalaiskatolinen piispa. Hänet vihittiin papiksi 29. kesäkuuta 1943 ja nimitettiin Taipein arkkihiippakunnan vihkipiispaksi sekä Ucculan titulaaripiispaksi 3. toukokuuta 1960. Piispaksi vihkiminen seurasi 25. heinäkuuta. Pääkonsekraattorina toimi Thomas Tien Ken-hsin, jota avustivat Joseph Kuo Joshih ja Thomas Niu Hui-ching.
Ch'eng Shih-kuang sai 7. kesäkuuta 1966 nimityksen Tainanin piispaksi, jona hän toimi, kunnes jäi eläkkeelle 3. joulukuuta 1990. Samanaikaisesti hän toimi Kiayin apostolisena hallitsijana, joksi hänet nimitettiin 30. elokuuta 1969 ja jonka tehtävistä hän erosi 16. heinäkuuta 1970.
Ch'eng Shih-kuang osallistui Vatikaanin toiseen kirkolliskokoukseen.